Зи фэеплъ тхъумэну зыхуэфащэхэр
ТекIуэныгъэ Иным и махуэм ипэ къихуэу лъахэхутэхэу Котляровхэ Мариерэ Викторрэ я тхылъ тедзапIэм къыщыдэкIащ «Они победили фашизм» тхылъыр. Абы хагъэхьащ Къэбэрдей-Балъкъэр къэрал университетым и егъэджакIуэхэмрэ студентхэмрэ Хэку зауэшхуэм хэта я адэхэмрэ адэшхуэхэмрэ ятеухуа я гукъэкIыжхэр.
Тхылъ тедзапIэм и редактор нэхъыщхьэ Котляров Виктор жеIэ:
— А тхыгъэхэр «Университетская жизнь» газетым къытехуащ, ТекIуэныгъэ Иныр къызэрахьрэ илъэс 70 щрикъум ирихьэлIэу. Тхыдэ щIэныгъэхэм я доктор, профессор Апажэ Еленэ тхыгъэхэр зы тхылъу зэридзылIэри къыдигъэкIащ, пэублэ псалъэ хуищIри. Абы щыжеIэ: «Хэку зауэшхуэм хэта ди благъэхэм, Iыхьлыхэм я фэеплъыр хъумэным теухуауэ къыхэтлъхьа Iуэхум хэта псоми фIыщIэ фхузощI. А лэжьыгъэм нэхъыжьхэри нэхъыщIэхэри зэкъуигъэуващ: унагъуэ къэс жьы хъуа сурэтхэмрэ тхылъхэмрэ хуэсакъыу кърахьэлIащ, ЗыхъумэжыныгъэмкIэ министерствэм и сайтхэм тхыгъэ- хэр къыщалъыхъуащ. Ди тхыдэр зыщ, абы дыщыгъуазэщ икIи ар зыми къредгъэтхыкIыжынукъым».
Тхылъым хагъэхьащ ветеран 90-м ятеухуа тхыгъэхэр, дэтхэнэми сурэт щIыгъужауэ. Къэбэрдей-Балъкъэрым и адрей егъэджэныгъэ IуэхущIапIэхэми апхуэдэ лэжьыгъэ щхьэпэ ирагъэкIуэкIтэмэ, фIыт — Хэку зауэшхуэм хэта дэтхэнэми гулъытэ хуэтщIыну, я фэеплъыр тхъумэну ди къалэнщ.
«Они победили фашизм» тхылъым и гугъу пщIымэ, махуэ зыбжанэм къриубыдэу ар зэбграхащ. ЕтIуанэу къыдагъэкIыжыну я мурадщ.
БЖЬЫХЬЭЛI Розэ.
